SL Uradni list Evropske unije C 355/5

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 355/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„POMME DE TERRE DE L’ÎLE DE RÉ“

EU št.: PDO-FR-0065-AM01 – 18.5.2016

ZOP ( X ) ZGO ( )

1. Skupina vložnikov in pravni interes

Sindikat sestavljajo pridelovalci in izvajalci pakiranja krompirja „Pomme de terre de l’île de Ré“. Zato ima pravni interes za vložitev zahtevka za spremembo.

Ime skupine : Syndicat de défense de l’appellation d’origine de la Pomme de terre de l’île de Ré Vrsta skupine : več kot ena oseba Člani : pridelovalec(-ci), drugi: izvajalci pakiranja Naslov : Route de Sainte-Marie-de-Ré – BP no 3 17580 Le-Bois-Plage-en-Ré FRANCIJA Telefon : +33 0546092309 E-naslov : pommedeterre.iledere@orange.fr

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☐ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☒ Drugo

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Metoda proizvodnje

Sorte:

Zahtevek za spremembo specifikacije proizvoda se nanaša na spremembo dovoljenih sort.

Predlaga se izločitev štirih sort, ki so Goulvena, Pénélope, BF15 in Roseval. Po več letih uporabe označbe se zdi, da značilnosti sort BF15 in Roseval ne ustrezajo več posebnostim proizvodnje zgodnjega krompirja, kot je krompir z ZOP „Pomme de terre de l’île de Ré“. Z leti se je namreč pokazalo, da pri teh dveh sortah krompirja obstaja pomembna nevšečnost, saj zaradi svojega dolgega pridelovalnega ciklusa (105 do 110 dni) ne prispevata k prekinitvi ciklusa parazitov v tleh (glist), ki imajo dolg razvoj. V teh okoliščinah se z dajanjem prednosti sortam s kratkim ciklusom omogočata omejitev razvoja teh parazitov in zmanjšanje njihove populacije. Kar zadeva sorti Goulvena in Pénélope, ju pridelovalci certificiranega semenskega krompirja ne razmnožujejo več, zato pridelovalcem krompirja „Pomme de terre de l’île de Ré“ nista več na voljo.

Zahteva se tudi, da se dodajo tri nove sorte, in sicer Primabelle, Celtiane in Léontine. Celtiane in Léontine sta sorti jedilnega krompirja s čvrstim mesom. Primabelle je sorta jedilnega krompirja. Te nove sorte so se preskušale dve leti v skladu z eksperimentalnim protokolom, katerega namen je bil preveriti, ali izpolnjujejo merila tehnične, agronomske in organoleptične kakovosti označbe. Rezultati teh preskusov so pokazali, da te tri sorte ustrezajo vsem opisnim merilom in posebnostim krompirja z ZOP „Pomme de terre de l’île de Ré“.

Sorta Primabelle je vpisana v evropski katalog, ne pa še v francoskega, zato ne spada v nobeno kulinarično skupino ustreznega francoskega kataloga. Zaradi poenostavitve besedila se predlaga, da se črta sklicevanje na kulinarične skupine, saj je kulinarična skupina sicer močno povezana z vsebnostjo suhe snovi v gomoljih. To ne vpliva na specifikacijo proizvoda, saj so dovoljene sorte opredeljene poimensko ter vpisane zaradi svojih značilnosti in ne zaradi svojih kulinaričnih skupin.

Ta sprememba je potrebna za nadaljnjo pridelavo krompirja „Pomme de terre de l’île de Ré“: po eni strani se črtata sorti, ki nista več na voljo, in sorti, katerih gojenje povzroča agronomske težave, po drugi strani pa so uvedene sorte, ki izpolnjujejo vsa opisna merila in posebnosti ZOP.

Drugo

Podatki o nadzornem organu:

Podatki o nadzornem organu so bili nadomeščeni s podatki organa, pristojnega za nadzor.

Cilj te spremembe je izogniti se spreminjanju specifikacije proizvoda v primeru spremembe nadzornega organa.

Drugo

Nacionalne zahteve:

Referenčne vrednosti, navedene v preglednici glavnih točk, ki jih je treba preverjati v zvezi s sortami krompirja, so posodobljene.

Pri tem gre za upoštevanje spremembe v zvezi s črtanjem in uvedbo sort.

ENOTNI DOKUMENT

„POMME DE TERRE DE L’ÎLE DE RÉ“

EU št.: - PDO-FR-0065-AM01 – 18.5.2016

ZOP ( X ) ZGO ( )

1. Ime

„Pomme de terre de l’île de Ré“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Pomme de terre de l’île de Ré“ je zgodnji krompir, debeline manj kot 70 mm.

Krompir, ki je upravičen do zaščitene označbe porekla „Pomme de terre de l’île de Ré“, izvira iz sort jedilnega krompirja (Alcmaria, Starlette, Carrera in Primabelle) in jedilnega krompirja s čvrstim mesom (Amandine, Charlotte, Celtiane in Léontine).

Zanj so značilni meso s teksturo, ki se topi v ustih, in posebne arome, ki lahko razvijejo rastlinske odtenke. Vsebnost suhe snovi v krompirju na dan izkopa mora biti med 15 % in 20,5 % za sorte Alcmaria, Starlette, Carrera in Primabelle ter med 16 % in 21 % za sorte Amandine, Charlotte, Celtiane in Léontine.

Krompir se pobira, preden popolnoma dozori, zato je njegova lupina tanka in se z lahkoto odstrani s strganjem.

To je sezonski pridelek, ki se lahko prodaja samo do vključno 31. julija posameznega leta pridelka in ni primeren za dolgo hranjenje.

„Pomme de terre de l’île de Ré“ je sveža zelenjava, ki jo je treba po izkopu hitro prodati.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze od kalitve do pobiranja potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje poteka na geografskem območju. Krompir se zapakira v embalaže za distribucijo, ki ne smejo biti težje od 25 kg. Z načinom pakiranja se zagotavlja identifikacija serij in porekla ter tako omogoča sledljivost krompirja.

Ker se krompir „Pomme de terre de l’île de Ré“ prodaja izključno svež, ga je treba zapakirati hitro po izkopu.

Poleg tega se pobira, preden popolnoma dozori, zato se lahko hitro poškoduje. Izogibati se je torej treba udarcem, ker lahko povzročijo poškodbe lupine: rane in porjavitev. Zato pridelovalci posebno skrbno pobirajo pridelek, ga sortirajo in pakirajo, da se ohranijo značilnosti krompirja.

3.6 Posebna pravila za označevanje proizvoda, za katerega se uporablja registrirano ime

Poleg navedb, določenih s predpisi v zvezi s trženjem krompirja, sta na oznakah krompirja z zaščiteno označbo porekla „Pomme de terre de l’île de Ré“ navedena ime označbe „Pomme de terre de l’île de Ré“ in navedba „Zaščitena označba porekla“ ali kratica „ZOP“.

4. Jedrnata opredelitev geografskega območja

Geografsko območje ustreza ozemlju otoka Île de Ré, ki ga sestavljajo naslednje občine: Ars-en-Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré in Saint-Martin-de-Ré.

5. Povezava z geografskim območjem

Posebnosti geografskega območja

Geografsko območje označbe porekla „Pomme de terre de l’île de Ré“ zajema deset občin departmaja Charente-Maritime, ki sestavljajo otok Île de Ré. Otok leži v Atlantskem oceanu, tri kilometre od francoske obale, in gleda proti občini La Rochelle.

Otok Île de Ré je del geološke zgodovine severnega roba Akvitanskega bazena. Nastal je v juri z odlaganjem različnih usedlin, kakršne tvorijo koralne grebene, nato pa apnenčasto-ilovnatih usedlin. Iz te sedimentacije iz mezozoika je nastala apnenčasta podlaga otoka, ki je bila v kvartarju prekrita z ilovnatimi in vetrnimi nanosi.

Te različne faze sedimentacije so vzrok za ravninsko pokrajino z zelo nerazgibanim reliefom, katerega najvišja točka ne presega 20 metrov nadmorske višine.

Najpogostejša tla na otoku so kambisoli ali kalcijsoli na apnenčasti matični kamnini.

Opredeljena območja, na katerih se prideluje samo krompir, na splošno ustrezajo obrežnim kambisolom in kalcijsolom s peščeno prevleko, pa tudi tlom, ki so nastala z vetrnimi nanosi in imajo peščeno teksturo. Gre za rahla, suha in prepustna tla, ki so bogata s pepeliko in fosforjevo kislino ter na splošno vsebujejo le malo humusa.

Poleg tega ima otok Île de Ré posebnost, da morska trava pridelovalcem zagotavlja vir naravnega gnoja. To organsko gnojilo iz morskih alg, nabranih na plažah po otoku, je bilo tu dolgo edini vir organskega gnojenja, nekateri pridelovalci pa ga uporabljajo še danes. Morska trava ima prednost, da se razkroji hitreje kot na primer živinski gnoj.

Podnebje je zmerno oceansko. Zmernost je poleg tega izrazitejša kot na celinski obali, saj ima otok več sonca, manjšo količino padavin in blažje temperature. Te razlike je mogoče pojasniti z močnejšim vplivom oceana v primerjavi s celino.

Za podnebje je značilna precejšnja osončenost, in sicer približno 2 300 ur na leto, ta pa je povezana z večjo svetlostjo, skromno količino padavin, tj. manj kot 700 milimetrov na leto, in povprečno letno temperaturo približno 13 °C. Deževja se pojavljajo zlasti jeseni in pozimi, obdobja sneženja ali zmrzali pa niso pogosta. Poleg tega je otok Île de Ré izpostavljen toplim in močnim vetrovom.

S pridelovalnimi praksami, ki se uporabljajo, se želi okrepiti zgodnja narava krompirja „Pomme de terre de l’île de Ré“. Za te prakse so značilni zlasti:

— določanje končnega roka za sajenje, s čimer se zagotavlja zgodnje pobiranje krompirja „Pomme de terre de l’île de Ré“, ki se po 31. juliju ne sme več pobirati,

— gosto sajenje v strnjenih vrstah,

— izključno mehansko odstranjevanje krompirjeve cime, da se preprečijo spremembe prsti, kar prispeva k organoleptičnim značilnostim proizvoda.

Posebnosti proizvoda

„Pomme de terre de l’île de Ré“ je zgodnji krompir.

Ta zgodnost in drobni ali srednje debeli gomolji s premerom manj kot 70 milimetrov mu dajejo svojevrstne organoleptične lastnosti: meso, ki se topi v ustih, vonje po kuhanju, ki se med sezono iz rastlinskih arom razvijejo v arome po suhem sadju, in okus, ki je skoraj vedno sladek, včasih pa se poveže z nežnimi slanimi odtenki.

Vzročna povezava

Svojevrstne značilnosti in organoleptične lastnosti krompirja „Pomme de terre de l’île de Ré“ izhajajo iz kombinacije pedoklimatskih dejavnikov otoka Île de Ré in pridelovalnih praks, ki jih uporabljajo pridelovalci.

„Pomme de terre de l’île de Ré“ je zgodnji krompir zaradi pokrajine ter lokalnega znanja in izkušenj. Rahla, suha in prepustna tla, blage temperature ter veliko sonca skupaj s prekrivanjem pridelovalnih površin namreč omogočajo hitro segrevanje tal. Zgodnost je mogoče opaziti v kalilnikih, pri kaljenju semena in vse do pobiranja.

Kakovost krompirja „Pomme de terre de l’île de Ré“ izhaja tudi iz njegove debeline do največ 70 milimetrov, ki prispeva k njegovim organoleptičnim lastnostim. Razlog za to debelino je kombinacija naravno uravnavane količine padavin in navadno zelo gostega sajenja, ki se izvaja na otoku. K omejevanju debeline krompirja prispevajo tudi dobre osuševalne zmogljivosti tal, blage temperature ter topli in močni vetrovi, ki pospešujejo evapotranspiracijo. Zelo gosto sajenje omogoča zoperstavljanje močnim vetrovom na otoku.

Vzrok za posebnost krompirja „Pomme de terre de l’île de Ré“ so torej idealne pedoklimatske razmere, podkrepljene s prilagojenimi pridelovalnimi praksami in primerno izbiro sort.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-33a6ecf7-2f06-499e-a064-705743de4243/telechargement

(1) UL L 343, 14.12.2012, str. 1.